Изготвяне на План за интегрирано развитие на община Ябланица за периода 2021-2027 г.

Една от важните и неотложни задачи за всяка общинска администрация през 2020 г. e своевременното стартиране на процеса по изготвяне на Плана за интегрирано развитие на общината /ПИРО/ за новия програмен период 2021-2027 г. Същият трябва да се разработи и приеме от Общинския съвет преди старта на новия програмен период.

Изготвянето на ПИРО става в съответствие с изискванията на чл.13 от Закона за регионалното развитие (ЗРР) и Методическите указания за разработване и прилагане на ПИРО за периода 2021-2027 г. от 25 март 2020 г. Условията, редът и сроковете за изготвяне, съгласуване, приемане, актуализиране и изпълнение се определят с Правилника за прилагане на ЗРР (ППЗРР).

ПИРО трябва да е съобразен с:

* Интегрираната териториална стратегия за развитие на региона за планиране от ниво 2 (NUTS 2) – Северозападен район за планиране;
* Общия устройствен план на общината;
* Определените национални и регионални цели и приоритети на развитието в България, в това число актуализираната Национална концепция за пространствено развитие 2013-2025 г. (НКПР).

Отчитайки всички нормативни и методически изисквания Кметът на общината сформира екип от трима човека към Общинска администрация Ябланица, който работи под ръководството на консултанти. Събрана беше голямо количество актуална и надеждна информация от основните институции и структури покриващи различни сфери на дейност. Събраната информация бе анализирана и се дефинира териториалния обхват на икономическото, социалното и екологичното състояние, нуждите и потенциалите за развитие на общината. Събраната информация и направените изводи не само ще представят развитието на общината през отчетния период, но и ще подпомогнат заинтересованите страни да формулират адекватно потребностите, приоритетите и целите на Плана за интегрирано развитие на община Ябланица. Това ще се реализира през месец август посредством проведена анкета с гражданите и провеждането на две фокус групи със заинтересованите страни за определяне на стратегическата рамка и планираните проекти, които ще бъдат включени в ПИРО. За екипа и общинското ръководство достъпът до заинтересованите страни, представители на бизнеса, НПО и гражданите е най-важен, защото само така ще се разработи един адекватен на местния потенциал и нагласите на местната общност интегриран план. Този подход ще помогне да се отчетат действителните потребности и предложения на местните хора. В резултат на консултациите с обществеността ще се:

* формулират целите и приоритетите за развитие на общината за периода 2021-2027 г.;
* направи описание на комуникационната стратегия, идентифицирането на партньорите и заинтересованите страни и ще се определят формите на участие в подготовката и изпълнението на ПИРО при спазване на принципите за партньорство и осигуряване на информация и публичност;
* разработи комуникационна стратегия, която да гарантира прилагането на принципа на партньорство;
* организира общественото обсъждане на проекта на ПИРО;
* определят зоните за прилагане на интегриран подход за удовлетворяване на идентифицираните нужди и за подкрепа на потенциалите за развитие и на възможностите за сътрудничество с други общини - приоритетни зони за въздействие;
* определят зоните за въздействие;
* изготвят Програма за реализация на ПИРО и описание на интегрирания подход за развитие, включваща следните компоненти:
	+ идентифициране на мерките, които ще доведат до изпълнение на приоритетите, насочени към градските територии;
	+ описание на прилагания интегриран подход и предвидените мерки и дейности за реализация на плана;
	+ изготвяне на Индикативен списък на важни за общината проекти;
	+ изготвян на индикативна финансова таблица с необходимите ресурси за реализация на приоритетите на общинско ниво и за приоритетите на градско ниво;
* идентифицират се мерки за ограничаване изменението на климата и мерки за адаптиране към климатичните промени и за намаляване на риска от бедствия;
* разработване на система и определяне на индикатори за наблюдение и оценка на ПИРО и определяне на отделни самостоятелни индикатори за оценка изпълнението на мерките, свързан с определените в ПИРО приоритетни зони за прилагане на интегриран подход.

Добре разработеният План за интегрирано развитие на общината 2021-2027 г. и активното включване на заинтересованите страни, ще осигури една устойчива основа за развитие на община Ябланица през следващия програмен период.